Torna La Colla Verda per pintar de verd les platges de Sagunt
24 d’octubre 2024

En arribar la tardor és tradició que​ La Colla Verda convoque a la societat civil​ per reforçar les plantacions de flora dunar que des de fa dècade​s realitza a les platges de Sagunt, precisament amb l’objectiu de protegir-les de l’erosió litoral. Enguany, com no podia ser d’altra manera, el projecte de voluntariat ambiental de l'Ajuntament de Sagunt (Camp de Morvedre, València) i Acció Ecologista-Agró, ha organitzat una nova campanya per continuar posant el seu granet d’arena en la conservació dels ecosistemes dunars​ de la capital de la comarca. La primera serà el pròxim dissabte 26 d'octubre a la platja del Pantalà del Port de Sagunt.

Durant l'estiu, a conseqüència de la creixent pressió turística, les dunes pateixen fortes agressions que afavoreixen l'erosió litoral de les platges del municipi. Aturar la regressió d'estos ecosistemes i contribuir a la seua conservació és el repte dels voluntariats ambientals que ha programat La Colla Verda esta tardor.

Per assolir este objectiu, el projecte de voluntariat ambiental de l'Ajuntament de Sagunt i Acció Ecologista-Agró ha convocat tres plantacions de flora dunar. Enguany, la primera cita serà el dissabte 26 d'octubre a la platja del Pantalà del Port de Sagunt. Esta és una platja que, per la seua ubicació nord respecte del port industrial, compta amb unes dunes relativament grans.

No obstant això, des de La Colla Verda consideren que esta platja encara té prou marge de millora. Motiu pel qual continuaran reforçant i diversificant la seua vegetació dunar, especialment als racons on no haja arrelat prou. La segona plantació tindrà lloc el [dissabte 16 de novembre](https://forms.gle/zyr9M2xUMFNtc8ndA) a la platja d'Almardà. Ací La Colla Verda tractarà d’augmentar i salvaguardar la biodiversitat associada a les dunes amb este voluntariat a la vora de la mar.

Finalment, la tercera i última plantació està programada per al [dissabte 21 de desembre](https://forms.gle/dAPnu58Pn14Ssu5L7) a la platja de Corinto. Concretament en la zona sud de la gola de Quartell, on faran créixer i estabilitzaran el muntanyar (nom que reben les dunes en este racó del litoral valencià) construït durant els darrers anys per les voluntà​​​ries amb graves procedents de la mateixa gola.

Estes tres plantacions dunars de La Colla Verda començaran a les 10.30 hores. Si vol participar, com que l'aforament és limitat, ha d'apuntar-se emplenant el formulari d’inscripció de cada activitat. En [este enllaç](https://forms.gle/2M5UKPSnC2qwz9BaA) té ja el formulari de la primera plantació, la del Port de Sagunt.

Amb esta campanya de plantacions, que compta amb la col·laboració del Centre per a la Investigació i Experimentació Forestal (CIEF) de la Generalitat Valenciana, La Colla Verda vol continuar, una tardor més, amb la tasca de restauració dels ecosistemes dunars de Sagunt, cada vegada més necessària en l'actual context de canvi climàtic.

![](/media/vsvjvr2e/cartell-la-colla-verda-tardor-24_c.jpg?width=850&height=507.3198198198198)

*   [](http://www.facebook.com/sharer.php?u=https://aytosagunto.es/va/actualitat/torna-la-colla-verda-per-pintar-de-verd-les-platges-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/torna-la-colla-verda-per-pintar-de-verd-les-platges-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/torna-la-colla-verda-per-pintar-de-verd-les-platges-de-sagunt/ "Linked In")
*   [](mailto:?body=https://aytosagunto.es/va/actualitat/torna-la-colla-verda-per-pintar-de-verd-les-platges-de-sagunt/)